b'\n_START_ARTICLE_\nEvangeli\xc4\x8danska cerkev, Moravske Toplice\n_START_SECTION_\nZgodovina\n_START_PARAGRAPH_\nNajstarej\xc5\xa1i zapiski o obstoju evangeli\xc4\x8danske \xc5\xbeupnije so iz leta 1627, ki so nastali ob vizitaciji martjanske cerkvene ob\xc4\x8dine 13. julija 1627. V burnih letih tur\xc5\xa1kih napadov in protireformacije je bila martjan\xc2\xadska evangeli\xc4\x8danska \xc5\xbeupnija kmalu uni\xc4\x8dena. Cerkev je pre\xc5\xa1la v roke rimokatoli\xc4\x8danov._NEWLINE_Kot za vse ostale evangeli\xc4\x8danske cerkve je izdaja tolera\xc4\x8dnega edikta (1781) pomenila v teh krajih za vernike novo \xc5\xbeivljenje. Verniki iz Moravcev, Te\xc5\xa1anovcev in Vu\xc4\x8dje Gomile so se leta 1783 pridru\xc5\xbeili tedaj novoustanovljeni puconski cerkveni ob\xc4\x8dini. Sto let zgodovine puconske cerkvene ob\xc4\x8dine je isto\xc4\x8dasno tudi zgodovina moravske cerkvene ob\xc4\x8dine.\n_START_SECTION_\nCerkev v dvorcu\n_START_PARAGRAPH_\nV letu 1893 so kupljeni dvorec, ki je stal na zemlji\xc5\xa1\xc4\x8du dana\xc5\xa1nje cerkve, preuredili v cerkev, \xc5\xa1olo, \xc5\xbeupni\xc5\xa1\xc4\x8de in kantorsko stanovanje. Dne 17. septembra 1893 se je moravska filiala tudi dejansko osamosvojila in postala mati\xc4\x8dna cerkvena ob\xc4\x8dina. Kmalu se je izkazalo, da preurejen dvorec ni bil najbolj primeren ne za cerkev, ne za \xc5\xa1olo in ne za stanovanje._NEWLINE_Z ozirom na to, se je leta 1913 porodila misel o zidavi nove cerkve. Leta 1923 so se verniki odlo\xc4\x8dili, da k obstoje\xc4\x8di cerkvi sezidajo stolp, katerega so dogradili leta 1925, dne 6. septembra 1925 je bila tudi njegova blagoslovitev. Tri leta pozneje (1928) so kupili in namestili stolpno uro. Zgradbi cerkve in \xc5\xbeupni\xc5\xa1\xc4\x8da sta bili delno renovirani, leta 1951 pa \xc5\xa1e elektri\xc2\xadficirani. Toda ta, ve\xc4\x8d sto let stari dvorec, je bil v tako slabem stanju, da je bilo potrebno misliti na novogradnjo.\n_START_SECTION_\nGradnja nove cerkve\n_START_PARAGRAPH_\nIz dela poru\xc5\xa1enega dvorca in uporabne opeke so verniki leta 1958 zgradili \xc5\xbeupni\xc5\xa1\xc4\x8de in leta 1960 pristopili k zidavi cerkve na mestu zdaj \xc5\xbee popolnoma poru\xc5\xa1enega dvorca. V tem \xc4\x8dasu so bile bo\xc5\xbeje slu\xc5\xbebe v gasilskem domu v Moravcih. Ob pomo\xc4\x8di \xc5\xa1vedske cerkve in veliki po\xc5\xbertvovalnosti doma\xc4\x8dih vernikov je bila cerkev dne 2. julija 1962 blagoslovljena in predana svojemu namenu.\n_START_SECTION_\nKratka zgodovina \xc5\xa1ole\n_START_PARAGRAPH_\nLeta 1855 so evangeli\xc4\x8danski verniki ustanovili svojo \xc5\xa1olo, v kateri so za to usposobljeni in bolj izobra\xc5\xbeeni verniki v najeti hi\xc5\xa1i pou\xc4\x8devali otroke. V to \xc5\xa1olo so hodili otroci iz Moravcev, Te\xc5\xa1anovcev in Vu\xc4\x8dje Gomile vse do leta 1874. \xc5\xa0olsko poslopje so verniki leta 1870 odkupili, leta 1899 so \xc5\xa1olo preselili v gra\xc5\xa1\xc4\x8dino, ki jo je kupila cerkvena ob\xc4\x8dina. Od 10. decembra 1930 verske \xc5\xa1ole ni bilo ve\xc4\x8d, temve\xc4\x8d samo dr\xc5\xbeavna. U\xc4\x8ditelji na tej \xc5\xa1oli so bili vse do leta 1945 obenem tudi kantorji. Po letu 1946 je bila \xc5\xa1ola v Moravcih ukinjena.\n_START_SECTION_\nArhitektura\n_START_PARAGRAPH_\nCerkev sestavljajo neogotski zvonik iz leta 1925 in ladja iz leta 1962. Ladjo pokriva dvokapnica, steno pa \xc4\x8dlenijo visoko, polkro\xc5\xbeno zaklju\xc4\x8dena okna.'